5FM is 'n Suid-Afrikaanse FM-radiostasie wat 'n Top 40-formaat volg en deur die SAUK of Suid-Afrikaanse Uitsaaikorporasie, Suid-Afrika se openbare uitsaaier, besit word. 5FM is in Aucklandpark, Johannesburg gesetel. Die stasie saai landswyd uit, met 'n teikenmark van jeugdige Suid-Afrikaners. Die stasie het uit 'n kommersiële stasie, LM Radio wat gesetel is in Lourenço Marques (nou Maputo) in die naburige Mosambiek ontstaan. Radio 5 het vir die eerste keer op 13 Oktober 1975 op die lug gegaan, enkele maande nadat Mosambiek sy onafhanklikheid van Portugal op 25 Junie 1975 verkry het. Radio 5 is met 8 mediumgolfsenders gestig wat voorsiening gemaak het vir die pop-musiek luisteraars. Die naam dui die vyfde radiostasie van die destydse SAUK aan. In 1992 is Radio 5 herbemark en het die naam na 5FM verander. Die huidige logo is 'n rooi 5 en FM binne 'n sirkel en die woorde "The Power of" bo-aan die sirkel. Musiek is die kern van 5FM se uitsendings met nuus, sport en verkeer wat voorsiening maak vir 'n wye verskeidenheid van smake vir die jeugdige mark.